钦定古今图书集成/方舆汇编/职方典/第1516卷 > 南诏考二
## 钦定古今图书集成/方舆汇编/职方典/第1516卷 > 南诏考二

唐二

僖宗乾符元年，云南蛮寇黎、雅二州，河西、河东、山南东道东川兵伐云南。

按《唐书本纪》云云　。按《南诏传》：乾符元年，劫略嶲、雅间，破黎州，入卭崃关，掠成都。成都闭三日，蛮乃去。诏徙天平军，高骈领西川节度使。乃奏：“蛮小丑，势易制，而蜀道险，馆饟穷乏。今左神策所发长武河东兵多，用度繁广，且彼皆扼制羌戎，不可弛备。” 诏乃罢长武等兵。骈至不淹月，阅精骑五千，逐蛮至大渡河，夺铠马，执酋长五十，斩之，收卭崃关，复取黎州，南诏遁还。骈戍望星、清溪等关，南诏惧，遣使者诣骈结好，而踵出兵寇边，骈斩其使。初，安南经略判官杜骧为蛮所俘，其妻宗室女也，故酋龙使奉书丐和。骈答曰：“我且将百万众至龙尾城，问尔罪。” 酋龙大震骇。自南诏叛，天子数遣使至其境，酋龙不肯拜，使者遂绝。骈以其俗尚浮屠法，故遣浮屠景仙摄使往，酋龙与其下迎谒，且拜，乃定盟而还。遣清平官酋望赵宗政、质子三十入朝乞盟，请为兄弟若舅甥。诏拜景仙鸿胪卿，检校左散骑常侍。骈结吐番尚延心、嗢末鲁耨月等为间，筑戎州马湖、沐源川、大度河三域，列屯拒险。料壮卒为平夷军，南诏气夺，酋龙恚，发疽死。伪谥“景庄皇帝。” 子法嗣，改元贞明承智大同，自号大封人。乾符四年，云南蛮请修好，议和亲。

按《唐书僖宗本纪》不载。按《南诏传》法，“年少好畋猎酣逸，衣绛紫锦罽，镂金带。国事颛决大臣。”乾符四年，遣陀西段宝诣邕州节度使辛谠请修好，诏使者答报。未几，寇西川，高骈奏请与和亲。右谏议大夫柳韬、吏部侍郎崔澹丑其事，上言：“远蛮畔逆，乃因浮屠诱致，又议和亲，垂笑后世。骈职上将，谋乖谬，不可从。”遂寝。蛮使者再入朝议和亲，而骈徙荆南，持前请不置。宰相郑畋、卢携争不决，皆赐罢。辛谠遣幕府徐云虔摄使者往。觇，到善阐府，见骑数十，曳长矛，拥绛服，少年朱缯约发。典客伽陀酋孙庆曰：“此骠信也。问天子起居。”下马揖客，取使者佩刀视之，自解左右钮以示。乃除地剚三丈版，命左右驰射，每一人射法，駷马逐以为乐，数十发止。引客就幄，伥子捧瓶盂，四女子侍乐饮，夜乃罢，又遣问客。